Angelina Jolie bepleit vroueregte by AU-raad | Maroela Media
AU-voorsitter Nkosaza Dlamini-Zuma en Angelina Jolie Foto: @ermbates op Twitter.
"Ek smeek julle as leiers om aan jul beloftes gestand te doen," het sy aan die afgevaardigdes by die AU-paneel se gesprek oor vroue, vrede en veiligheid, gesê. "As mans kan julle 'n groter rol speel deur die oortreders in hegtenis te neem en te vervolg, en fondse beskikbaar te stel vir persone wat seksuele geweld oorleef het en om geweld en diskriminasie in alle vorme uit te roei. Julle kan die leiding neem in hierdie kwessie in Afrika. Daar is geen ander inspirerende rolmodel soos 'n man wat die regte van vroue beskerm en daarvoor veg nie."
Die paneel, wat die AU-voorsitter Nkosazana Dlamini-Zuma, Britse politikus William Hague, en die VN-sekretaris-generaal se spesiale verteenwoordiger vir seksuele geweld en konflik Zainab Bangura, het die voorkoms van seksuele geweld teen vroue en meisies in konflikgeteisterde dele bespreek.
"Vroue word nie net deur soldate in konfliksones in Afrika verkrag nie," het Jolie gesê. "Dit is iets wat regoor die wêreld plaasvind. Meer mense word nou weens oorloë verplaas as ná die Tweede Wêreldoorlog. Meer as 15 miljoen mense is ontwortel weens die konflik en die helfte daarvan is vroue en meisies. Meisies is nie in die skool nie en kwesbaar vir verkragting. Dis duidelik nie 'n Afrika-probleem nie, maar 'n wêreldwye probleem."
Jolie het gesê sy word bemoedig deur Afrika-lande wat maatreëls instel om dit te verhoed. Sy het gesê die Demokratiese Republiek van die Kongo, Somalië en die Ivoorkus het planne om seksuele geweld te verhoed. "Die belangrikste is of hierdie planne ingestel kan word en of dit kan werk," het sy bygevoeg. "Ek versoek julle om daaraan te dink wat dit sou beteken as hierdie 54 ledestate saamspan vir die regte van vroue – nie net vir hierdie wonderlike kontinent nie, maar vir die hele wêreld."